google/wiki40b huggingface dataset:
Tsütosool

Tsütosool ehk põhiaine ehk rakuvedelik ehk tsütoplasmaatiline maatriks ehk maatriks on raku vedelad koostisosad. Nad moodustavad läbipaistva vedeliku.
Tsütosool koosneb umbes 70% ulatuses veest. Peale selle on seal vees lahustunud ioonid, väikesed molekulid ja suuremad vees lahustuvad molekulid, näiteks valgud. Et tsütosoolis on makromolekulid tihedalt koos, on seda täpsem pidada geeliks, mitte lahuseks.
Tsütosooli valgusisaldus on 20–30%. Olenevalt rakutüübist paikneb tsütosoolis 25–50% kõigist raku valkudest.
Tsütosoolis leiab aset osa valkude biosünteesist, nimelt translatsioon. Peale selle toimuvad seal glükolüüs, paljud proteolüüsi etapid ning paljud raku vaheainevahetuse reaktsioonid, sealhulgas nukleotiidide ja aminohapete süntees.
Eukarüootidel läbib tsütosooli mikrofilamentide (sh aktiinfilamentide, vahefilamentide ja mikrotuubulite) võrgustik.
Prokarüootidel paikneb DNA tsütosoolis vabalt, sest nende rakkudes pole kompartemente.
Essen (Greifswaldi suguvõsa)

Ajalugu

Essenid siirdusid Greifswaldi Vestfaalist Essenist, kus nad kandsid perekonnanine Schnitzwicke. Veinikaupmees Johann von Essen (u 1500−pärast 1588) võeti 1588. aastal Greifswaldi kodanikuks. Tema pojapoeg Johann von Essen (1585−1639) oli aastatel 1630−1639 raehärra. Viimase vanem poeg Christoph von Essen (suri pärast 1674) oli raehärra aastatel 1671−1674. Tema noorem vend Johann von Essen (1585−1639) oli Greifswaldi ülikooli ajalooprofessor ja hiljem Demmini praost. Viimase poeg Franz von Essen (suri 1714) omandas 1706. aasta 26. märtsil Püha Rooma keisrilt aadliseisuse, sai perekonnanimeks Edler von Essen ja rajas suguvõsa vanema aadliliini. Tema poeg Franz Joachim Edler von Essen (1670−1771) oli Greifswaldi õuekohtu direktor. See liin kustus ilmselt XVIII sajandi lõpul. Raehärra Johann von Esseni noorem vend Theodor von Essen (1592−1666) oli vaimulik; temast alguse saanud liinist võrsus mitmeid vaimulikke. Tema pojapoeg Theodor von Essen (1661−1692) valiti Greifswaldi ülikooli filosoofiaprofessoriks, hiljem oli ta Barthi pastor. Schwerini toomkantori Michael von Esseni (u 1677−1727) poeg Immanuel Justus von Essen (1719−1780) rändas pärast ülikoolistuudiumi lõppu Liivimaale, kus oli koduõpetaja ja hiljem pastor; tema rajas Essenite Liivimaa haru. Tema kolm poega Andreas Immanuel (1757−1815), Paul Melchior (1759−1813) ja Johann Theodor (1761−?) tõsteti 15. juulil (vkj) 1782 Püha Rooma keiser Leopold II poolt aadliseisusse ja nad sai perekonnanimeks Edler von Essen. See liin kustus XIX sajandil.
Big Rigs: Over the Road Racing

Iseloomustus

Mängu kirjelduse järgi on mängija eesmärgiks sõita veoautoga ja vedada ebaseaduslikku kraami, vältides samal ajal kohalikku politseid. Tegelikult ei anta mängus selliseid ülesandeid ja politseid ei eksisteeri. Mängu eesmärgiks on hoopis sõita võidu teise veokiga ning jõuda esimesena finišijooneni. 
Mäng on vigu täis. Esiteks puudub mängus oleval kaasvõistlejal igasugune tehisintellekt, mistõttu ei liigu tema veok pärast starti paigast. Kuigi mängu hilisemas versioonis viga parandati, jäi vastane siiski enne finišijoont pidama, mistõttu on võimatu võidusõitu kaotada. Teiseks suureks veaks on füüsikaseaduste täielik eiramine. Mängijal on võimalik autoga sõita nii läbi igasuguste objektide (majad, puud, lambipostid) kui ka mängumaailmast päris välja. Tagurdamisel on võimalik veokiga saavutada ülehelikiirus.

Mängu arendus

Mängu "Big Rigs" lõi Californias registreeritud firma Stellar Stone. Et raha kokku hoida, palkas firma arendajaid Ukrainast. Mängu loojateks olid Denis Julitov, Artem Mironovski, Jaroslav Kulov, Svetlana Slavinskaja, Peter Jameson, Tim Maletski ja Alex Burton. Mäng on varustatud Sergei Titovi loodud Eternity Engine'iga.
Volkswagen Passat

Volkswagen Passat on Volkswageni keskklassi sedaan, universaal (Variant) ja kupee (CC). Seda on toodetud 7 põlvkonda. 
7. põlvkonda müüdi märtsis 2014 Eestis 26 tükki.
8.põlvkond saabub aastal 2014. Mudelivahetus toimub nii vara, kuna Volkswagen tahab ka Passati juures kasutama hakata platvormi MQB. See platvorm on väga mitmekülgselt muudetav, seega on uus mudel isegi sama pikk kui eelkäija. Mootorivalik on tuttav Golfilt. Mudelid CC ja Alltrack valimivad pisut hiljem, seni pakutakse uue Passati kõrval nende vanu versioone. Uus mudel hakkab sarnanema Detroiti autonäitusel esitletud mudeliga Passat Blue Montion Concept.
Tartu Ülikooli Kliinikumi Lastefond

Asutajad

Lastefond loodi 2000. aastal 26 eraisiku poolt: Priit Alamäe, Teet Jagomägi, Aino Järvesoo, Arno Justus, Mart Einasto, Jaan Kallas, Antti Kask, Malle Keis, Jaan Kelder, Jüri Kirss, Juhan Kolk, Aare Märtson, Robert Närska, Aune Past, Jaanus Pikani, Andres Piirsoo, Parvel Pruunsild, Uudo Reino, Piret Roos, Urmas Siigur, Olari Taal, Tiina Talvik, Raul Talvik, Jaano Uibo, Karin Varik, Merli Siff.

Nõukogu

Esimees Küllike Saar
Antti Kask (Cramo Estonia AS)
Jaan Kallas (Põllumajanduse Registrite ja Informatsiooni Amet)
Andres Koern
Parvel Pruunsild (BIGBANK AS)
Merli Siff
Priit Alamäe (Nortal AS)
Graf Zeppelin (lennukikandja)

Graf Zeppelin oli Saksa Kriegsmarine lennukikandja, mis nimetati krahv Ferdinand von Zeppelini järgi. Teise maailmasõja ajal oli see Saksa ainus lennukikandja. Selle ehitamine otsustati 16. novembril 1935 ja kiilu pani maha 28. detsembril 1936 laevaehitusfirma Deutsche Werke sadamalinnas Kielis. Laev lasti vette 8. detsembril 1938, kuid seda ei ehitatud kunagi täielikult valmis.
Michal Kempný

Michal Kempný (sündinud 9. septembril 1990 Hodonínis) on Tšehhi jäähokimängija. Ta mängib kaitsjana NHL-i klubis Washington Capitals.
Ta alustas karjääri hooajal 2007–08 Slovakkia kõrgliiga klubis HK 36 Skalica. Seejärel mängis ta seitse hooaega Tšehhi klubides, sealhulgas HC Kometa Brnos.
2015. aasta aprillis sõlmis ta lepingu KHL-i klubiga Omski Avangard. Hooajal 2015–16 sai ta Omski üheks põhikaitsjaks, skoorides 59 mängus kokku 21 punkti.
2016. aasta mais sõlmis ta üheaastase lepingu NHL-i klubiga Chicago Blackhawks. NHL-is tegi ta debüüdi 12. oktoobril 2016. Esimese värava lõi ta NHL-is sama aasta 30. detsembril mängus Carolina Hurricanesi vastu.
Capitalsiga liitus ta 2018. aasta veebruaris. Samal hooajal tuli ta klubiga Stanley karika võitjaks.
Kempný on kuulunud Tšehhi jäähokikoondisse 2016. ja 2017. aasta maailmameistrivõistlustel.
Romagna veekoer

Üldmulje

Väikse kuni keskmise kasvuga, väga heade proportsioonidega ja tugeva kehaehitusega koer. Karv on tihedalt lokkis ja villava struktuuriga.

Keha

Pea on pealtvaates mõõduka laiusega ja trapetsikujuline.
Näopiirkond : Põsed on lamedad, lõualuud on tugevad, ripsmed on hästi arenenud, pilk on väga tähelepanelik ja elav, rahulikus olekus liibuvalt rippuvad kõrvad, koon on üsna lai, silmad on suured ja ümarad.
Kael on tugev, lihaseline, jäme ja ovaalse läbilõikega.
Kere on trimmis ja kompaktne, turjast laudjani sirge, selg on tugevate lihastega ja sirge, rindkere on hästi arenenud ja ulatub küünarnukkideni.
Saba ei ole liiga kõrge, ega ka liiga madala asetusega, tipu suunas ahenev. Rahulikus olekus on saba saablikujulise hoiakuga, tähelepanu korral kerkib märgatavalt.
Nahk on kerel hästi liibunud, ilma voltideta, õhuke; nahaalust sidekude on vaid napilt. Nii limaskestade kui ka käpapadjandite pigmentatsioon on pruunist kuni tumepruuni värvini.

Liikumine

Väga korrapärane samm, elav traav ja lühikeste perioodidena galopp.

Värvus

Ühevärviliselt määrdunud-valge, pruunide või oranžide laikudega. Lubatud on pruun kuni tumepruun mask.

Tervis

Romagna veekoer elab keskmiselt 15-16 aastaseks, seega on loomal hea immuunsussüsteem. Terviseprobleemid mis võivad esineda on neuroloogilised häired, kuid need on tavaliselt tingitud halvast aretusest.
Platvorm teenusena

Platvorm teenusena (inglise keeles Platform as a service, PaaS) on pilvandmetöötluse pakkumine kasutaja teenuse arenduseks ja osutamiseks teenusepakkuja määratud andmetöötluse platvormina.
Pilvandmetöötluse põhjal pakutakse arvutusplatvormi teenusena, mis tihti hõlmab pilve infrastruktuuri ja rakendusi. Sel viisil saab klient rakendused, kulutamata raha ja tööd vajaliku riistvara ja tarkvara ostmiseks.
Erich Rosenberg

Erich-Eugen Rosenberg (5. juuni 1879 Lihula vald, Läänemaa – 4. mai 1942 Sosva, Sverdlovski oblast) oli Venemaa keisririigi ja Eesti sõjaväelane (kolonel).
Ta lõpetas 1901. aastal Peterburi jalaväe junkrukooli. Osales Esimeses maailmasõjas, ülendati 8. septembril 1916 polkovnikuks ja oli 10. jaanuarist 1917 116. jalaväepolgu komandör ning 10. oktoobrist 1917 29. jalaväediviisi (29-я пехотная дивизия) ülem. 
Vene kodusõjas valgete armees.
Teenis 1922–1932 Eesti sõjaväes kolonelina, oli Pärnus III diviisi staabi käsundusohvitser, 6. rügemendi ülem, Pärnu garnisoni ülem, 6. üksikpataljoni ülem.
1933. aastast Belgia aukonsul Pärnus.
Arreteeriti 14. juunil 1941 Pärnus. Valgekaardi ohvitserina mõisteti ta surma ja otsus viidi täide 1942.
Tema abikaasa Helene Tölp (1903–1942) ning pojad Georg (sünd. 1926) ja Anatoli (sünd. 1932) saadeti 1942 asumisele Novonikolajevkasse Tomski oblasti Krivošeino rajoonis.
Karl Rathaus

Karl Rathaus (1805, Löschnitz, Sileesia – 28. juuni 1872, Skiernewice, Varssavi lähedal) oli Eestis tegutsenud arhitekt.

Elulugu

Karl Rathaus oli sakslane.
Õppis Breslau (Wroclavi) Ülikoolis, Berliini Ehitusakadeemias. Töötas 1833–41 Varssavi kindlustuste ehitustöödel ja Bialystoki lossi ümberehitusel. Oli 1843–45 Bialystoki aadlineidude instituudi arhitekt, 1846–50 töötanud Peterburis ja Kiievis. 1851–69 TÜ arhitekt ja dotsent. Projekteerinud TÜ peahoone tiibehitised (1855–58), ülikooli kiriku (1856–60), vana anatoomikumi tiibade juurdeehitised (1856–60), Toomemäe kaevumajakese (1861), maja Raekoja plats 6, Toomemäe naistekliiniku ja botaanikaaia kasvuhoonete juurde- ja ümberehitused ning Tartu Veterinaarinstituudi Zootoomikumi hoone. Sai 1848 Peterburi Kunstide Akadeemia diplomi arhitektuuri alal.
If P&C Insurance AS

If P&C Insurance AS (ka If Kindlustus) on Eesti kindlustusettevõte, mis on If P&C Insurance'i tütarettevõte. 
Ettevõte teenindab Baltimaade kliente, keda on umbes 300 000.
Otto Joost

Otto Joost (6. märts 1904 Torma, Tartumaa – 11. veebruar 1972 Tallinn) oli Eesti sõjaväelane (kapten).
Regimantas Adomaitis

Regimantas Adomaitis (sündinud 31. jaanuaril 1937 Šiauliais) on leedu teatri- ja filminäitleja.
Ta lõpetas 1959. aastal Vilniuse Ülikooli füüsika-matemaatikateaduskonna ja 1962. aastal Vilniuse Konservatooriumi.
Ta on mänginud arvukalt teatri- ja filmirolle ning on tuntud lisaks Leedule ka välisriikides.
1985. aastal oli ta žürii liige 35. Berliini filmifestivalil.
Tartu kinnistusamet

Tartu kinnistusamet (saksa keeles Krepost-Abteilung zu Dorpat) oli Tartus kinnisvaraga tegelenud asutus.
1889-1925 kandis asutus nime Tartu-Võru Rahukogu Krepostijaoskond, 1925-1929 Tartu-Võru Rahukogu Kinnistusjaoskond ja 1929-1938 Tartu-Valga Kinnistusjaoskond.
IQ Negative

IQ Negative on Haapsalus tegutsev Eesti punkansambel.
Ansambel asutati 1996.
Judy Garland

Judy Garland (sündinud Frances Ethel Gumm; 10. juuni 1922 – 22. juuni 1969) oli Ameerika filminäitleja ja laulja.
Tema tuntuim roll oli Dorothy Gale filmis "Võlur Oz" (1939). Ta kandideeris Oscarile ja võitis karjääri jooksul muidki auhindu. Ta oli näitleja ja laulja Liza Minnelli ema.
Elekter

Ajalugu

Sõna "elekter" tuleneb vanakreeka sõnast ήλεκτρον (ēlektron) 'merevaik'. Nimetus tuleb sellest, et merevaik  hõõrdel elektriseerub ehk omandab elektrilaengu.
Juba Thales teadis, et kui merevaiku hõõruda, siis hakkab see kergesti teisi esemeid külge tõmbama, kuid ta ei osanud seda nähtust seletada. Antiikajal tunti paljusid teisigi elektrinähtuseid: välku, Elmo tulesid ja loomset elektrit, mida näiteks elektrirai tekitab, kuid neid ei seostatud omavahel ega teatud ühise sõnaga nimetada.
Esimesena oli elektriliste nähtuste uurimises tänapäevases mõistes teaduslikult edukas inglise astronoom ja füüsik William Gilbert. Tema aastal 1600 avaldatud raamatus "De magnete" eristati esimest korda merevaigu hõõrumisel tekkivat külgetõmbejõudu püsimagneti külgetõmbejõust. Tema leiutas ka ladinakeelse sõna "electricus", mida hakkas kasutama elektrinähtuste kohta, ja sellest tuleb elektrit tähistav sõna paljudes keeltes.
Schleswig-Holstein

Haldusjaotus

Liidumaa jaguneb 11 kreisiks ja 4 kreisivabaks linnaks.
Liffey

Liffey (iiri keeles An Life) on jõgi Iirimaal, mis voolab läbi Iiri Vabariigi pealinna Dublini kesklinna. Selle suuremad harujõed on Dodder, Poddle ja Camac. Jõgi annab suure osa Dublini joogiveest ning pakub lähikonna elanikele lõõgastusvõimalusi. Selle pikkus on umbes 125 km, lähte kõrgus merepinnast umbes 500 m (suurem osa jõest jääb 0–30 m üle merepinna) ning keskmine vooluhulk 13,8 m³/s (3,7 augustis, 29,8 detsembris).
Suures osas on Liffey laevatatav. Dublini jaoks on see olnud tähtis kaubatee juba alates viikingiajast. Shannoni jõega ühendavad Liffeyt Grand Canal ja Royal Canal.

Nimi

Jõe varasem nimi oli An Ruirthech ("kiire jooksja"). Sõna Liphe (või Life) viitas algselt tasandikule, mida jõgi läbib, kuid kandus ajapikku üle jõele endale. Inglise keeles tunti seda ka Anna Liffey nime all, mis tuleneb tõenäoliselt iirikeelsest fraasist Abhainn na Life ehk "Liffey jõgi"

Jõestik

Liffey saab alguse Liffey Headi soos Kippure'i ja Tonduffi vahel Wicklow' mägedes, moodustudes paljudest ojadest. See kulgeb umbes 125 km pikkuselt läbi Wicklow', Kildare'i ja Dublini krahvkondade ning suubub Iiri merre Dublini lahe keskel, kus selle suue jääb joonele Baily majaka ja Muglini kaljude vahel.
Jõgi ületab Wicklow' ja Kildare'i krahvkondade piiri Poulaphouca lähedal ja jõuab Kildare'ist Dublini krahvkonda Leixlipis. Suurem osa Liffeyst jääb Kildare'i.
Süüria Inimõiguste Vaatluskeskus

Hinnangud ja kriitika

SOHR deklareerib oma kodulehel, et ei ole seotud ühegi poliitilise suuna või organiga.
SOHR-i on mitmel korral meedias nimetatud Süüria opositsiooni suhtes sümpaatseks. Mõned ajakirjanikud on seda hinnangut kommenteerides viidanud asjaolule, et SOHR kajastab muuhulgas ka sõjaliselt Süüria kodusõtta sekkunud Ameerika Ühendriikide operatiivtegevuse tagajärjel tekkinud inimohvreid puudutavat statistikat.
2014. aastal nimetas Ameerika Ühendriikide poliitikaajakiri Foreign Policy SOHR-i kahe välispoliitika eksperdi hinnangule tuginedes üheks kõige olulisemaks Süüria kodusõja inimohvreid puudutava informatsiooni allikaks. Inimõiguste kaitsega tegutseva vabaühenduse Amnesty International analüütik Neil Sammonds on SOHR-i statistika kohta öelnud, et "üldiselt on tsiviilohvreid puudutav info väga hea, kindlasti üks parimatest".
Vabaühenduse avaldatava info usaldusväärsust on kahtluse alla seadnud näiteks Venemaa välisministeerium. Kohati on kritiseeritud ka asjaolu, et SOHR ei jaga avalikult oma andmetöötluse metodoloogiat.
Piero Messina

Piero Messina (sündinud 30. aprillil 1981 Caltagirones, Sitsiilias) on Itaalia filmirežissöör, stsenarist ja helilooja.
Messina äratas juba filmikoolis õppides festivalidel tähelepanu oma lühifilmidega.
2011. aastal jõudis tema lühifilm "Maa" (Terra) Cannes'i filmifestivali võistlusprogrammi.
Ta töötas režissööri assistendina Paolo Sorrentino filmi "Kohutav ilu" (2013) juures, mis sai 2014. aastal parima võõrkeelse filmi Oscari.
2015. aastal esilinastus Veneetsia filmifestivalil Messina esimene täispikk mängufilm "Ootus" (L'attesa), peaosas Juliette Binoche. Selles filmis kõlab ka Arvo Pärdi muusika.
Messina ise on kirjutanud samuti muusikat mitmetele filmidele.
Gammel Dok

Ajalugu

Gammel Doci nimetus tuleb sõnast Gammel Dok (Vana dokk), Taani esimene kuivdokk, mis asus oma asukohas aastatel 1739 kuni 1919. See ehitati De Forenede Oplagspladser og Værfter i Kjøbenhavni jaoks 1882 ning arhitektiks oli H. C. Scharling. 1920. aastal ehitati juurde lisakorrus.
1979. aastal ostis hoone Taani riik. 1985. aastal see restaureeriti ja kohandati näituseruumideks Jens Fredslundi poolt Erik Møller Arkitekterist.

Gammel Dok tänapäeval

Gammel Doki veega kokku puutuvas hooneosas asub Taani arhitektuurikeskus. Hoone teises otsas asub Strandgade, rahvusvahelised kunstitöötoad (taani keeles Statens Værksteder for Kunst).
Hariduse Tugiteenuste Keskus

Hariduse Tugiteenuste Keskus on õppenõustamiskeskus, mis asub Tartus aadressil Tähe tänav 56.
Keskuse eelkäija oli 1998 Tartu Kroonuaia Kooli juurde loodud Nõustamis- ja Õpiabikeskus. Keskus ise loodi projekt TAHTA raames 1. jaanuaril 2010.
Aastast 2013 on keskuse üks struktuuriüksusi Karjäärikeskus.
Väike-Rõngu mõis

Väike-Rõngu mõis (saksa keeles Klein-Ringen) oli riigimõis Rõngu kihelkonnas Tartumaal. Nüüdisajal jääb mõis Tartu maakonda Elva valda.
Metaboolne atsidoos

Metaboolse atsidoosi vormid

Metaboolsel atsidoosil on kaks vormi. Ühel juhul anioonide vahe plasmas jääb normaalseks, teisel juhul see suureneb.

Metaboolne atsidoos normaalse anioonide vahega

See vorm on põhjustatud bikarbonaadi gastrointestinaalsetest ja renaalsetest kadudest. Gastrointestinaalsete kadude hulka kuuluvad, nagu eelpool mainitud, oksendamine ja kõhulahtisus. Renaalsete kadude alla kuuluvad proksimaalne renaalne tubulaaratsidoos ja distaalne renaalne tubulaaratsidoos.

Organismi reaktsioonid metaboolse atsidoosi kõrvaldamiseks

Organism vastab metaboolsele atsidoosile kolmel viisil. Esiteks püüab ta taastada vereplasma normaalse pH, teiseks langetada kopsude vahendusel PaCO₂ ja neerude kaudu takistada bikarbonaadi liigekskretsiooni.
Kivijärve vald

Kivijärve vald (Gemeinde Kibbijerw) oli aastatel 1866–1896 eksisteerinud vald Tartumaal. Tänapäeval jääb kunagise valla maa-ala Jõgevamaale Jõgeva valda.
Kivijärve vald loodi iseseisva omavalitsusena 1866. aasta vallaseadusega ning selle esialgne halduspiirkond kattus Kivijärve mõisapiirkonnaga. Vald kuulus Laiuse kihelkonda. Esimene vallavanem oli Aadam Pukk (1867–1875).
Kivijärve valda kuulusid järgmised külad: Kivijärve, Kaude, Lemuvere, Teilma.
1896. aasta 26. juuni otsusega liideti Kivijärve vald Laiuse vallaga.
Dan Bogdanov

Dan Bogdanov (sündinud 28. veebruaril 1983 Pärnus) on eesti informaatikateadlane.
Ta töötab tehnoloogiafirmas Cybernetica AS teadurina.

Olulisemad saavutused

Olulisemateks saavutusteks on populaarne võrgupõhine arvutimäng "DarkSide Tetris: The Second Block" ning andmestike privaatsust säilitavaks töötlemiseks loodud teadusuuringutel põhineva süsteemi Sharemind loomine ja arendamine.

Vaba aeg

Vabal ajal tegeleb Dan Bogdanov laua-, arvuti-, kaardi- ja pallimängudega. Ta on loonud arvutimänge, aidanud korraldada võrgupidusid Pärnus ja mujal ning turniire kogumiskaardimängus "Magic: The Gathering".
Gröönimaa Ülikool

Ajalugu

Ülikool rajati eesmärgiga pakkuda kohalikku kõrgharidust. Algselt asus kool endises hernhuutlaste misjonijaamas Nye-Hernhut ning kolis seejärel aastal 2009 selleks otstarbeks ehitatud uuringukompleksi Ilimmarfik. Ülikooli eelarve on 14,8 miljonit krooni.

Raamatukogu

Ülikooli raamatukogu kogud koosnevad 30 000 raamatust ning 125 eri distsipliine hõlmavast ajakirjast.
Jelagini saar

Jelagini saar (vene keeles Елагин остров) on saar Neeva jõe deltas Peterburi haldusalal.
Saare pindala on 94 ha.
Algselt tunti seda Melgunovi saare nime all, praeguse nime sai saare endise omaniku Ivan Jelagini järgi. Saar oli kõrgklassi puhkekohaks. Pärast 1917. aasta revolutsiooni muudeti saar avalikuks pargiks.
Tänapäeval on saar Peterburi elanike seas populaarne nädalavahetuse veetmise paik. Saab laenutada paate ja jalgrattaid, lapsed saavad sõita ponide ja lasterongiga, mängida mänguväljakutel.
Heino Maidlo

Heino Maidlo (sündinud Gustav Heindrich Helmuth Moosberg, ka Kustav-Heindrih; 5. august/vkj 25. juuli 1893 Udeva, Võhmuta vald – 26. juuni 1956 Tallinn) oli eesti kullassepp.
Õppis Tallinnas Joseph Kopfi töökojas kullassepaks. Omas hõbesepa meistripabereid. Kuni 1941. aastani töötas Tallinnas kullassepp Grühnile kuuluvas töökojas. Peaasjalikult valmistas käsitööna kohviserviise, leivakorve, vaase jms.
Aastatel 1949–1955 töötas Heino Maidlo Tallinna Riiklikus Kunstiinstiuudis metallitöö kateedri assistendina, hiljem meistrina.
Lihula Gümnaasium

Lihula Gümnaasium on gümnaasium Pärnu maakonnas Lääneranna vallas Lihulas.
Lihulas hakati kooliharidust andma aastast 1587. 16. sajandi lõpus tegutses seal linnakool. 17. sajandi lõpul tegutses seal köstrikool. 1786 alustas seal tööd Lihula Algkool.
1918 muudeti kool 6-klassiliseks. 1938 sai kooli nimeks Lihula Erareaalkool. 1940 sai kooli nimeks Lihula Keskkool. 1995 sai kooli nimeks Lihula Gümnaasium.
Alkoholaadid

Alkoholaadid (ka alkoksiidid) on aineklass orgaanilises keemias.
Alkoholaadid tekivad alkoholi hüdroksüülrühma vesiniku aatomi aktiivse metalliga asendamisel, näit: 2R-OH + 2Na = 2R-ONa + H₂.
Nende alkohollahused on tugevad alused (nagu leeliste vesilahused). Alkoholaatioonid on tugevad nukleofiilid (s.t. loovutavad kergesti elektronpaari uue keemilise sideme tekkeks).
Siirdeelementide alkoholaate kasutatakse laialdaselt katalüsaatoritena.
Alkoholaatide kombineerimisel ioonsete vedelikega sool-geel-meetodil on loodud tekstiilide omadusi parandavaid pinnakatted.
Eendtugi

Eendtugi on arhitektuuris seinaga püsivalt seotud püsttugi hoone interjööris, nagu pilaster, liseen või poolsammas. Eendtugi toetab võlvikannas koonduvaid roideid, seinas vöönd- või kilpkaari ja on ühtlasi neile kompositsiooniliseks jätkuks.
Leena Hietanen

Leena Hietanen (sündinud 30. detsembril 1956 Kuusamos) on soome ajakirjanik ja publitsist.
Leena Hietanen lõpetas 1985. aastal Oulu ülikooli loodusteaduste eralal. Lisaks õppis ta 1985–1990 Helsingi ülikoolis teatriteadust ja üldist kirjandusteadust.
Ta on olnud ajalehtede Kauppalehti, Turun Sanomat ja Helsingin Sanomat korrespondent ning on tegutsenud ka vabakutselise ajakirjanikuna.
2008. aastal ilmus Leena Hietaneni pamflett "Viron kylmä sota" ("Eesti külm sõda"), milles ta eitas Eesti okupeerimist Nõukogude Liidu poolt 1940. aastal ja kritiseeris vene vähemuse kohtlemist Eestis.
26. märtsil 2009 ütles Leena Hietanen Yle TV1 saates "A-talk", et Putinil on õigus saata tankid Eesti tänavatele.
Leena Hietanen oli koos Johan Bäckmaniga üks Soome Antifašistliku Komitee asutajatest.
2010. aastal ilmus Hietaneni raamat "Antifasistin päiväkirja" ("Antifašisti päevik").
Eesti-Hollandi suhted

Eesti-Hollandi suhted on kahepoolsed suhted Eesti ja Hollandi vahel. 
Holland tunnustas Eesti Vabariiki de iure 5. märtsil 1921.
Holland tunnustas Eesti taasiseseisvumist 2. septembril 1991. Kahe riigi vahelised diplomaatilised suhted taastati 21. septembril 1991.
Tegutseb Eesti suursaatkond Haagis.